Αικατερίνη Τρικούπη

Η Αικατερίνη Μαυροκορδάτου (Κωνσταντινούπολη, 1800 - Αίγινα, 15 Ιουλίου 1871), υπήρξε σύζυγος του πρωθυπουργού της Ελλάδας και ιστοριογράφου Σπυρίδωνα Τρικούπη. Γιος της ήταν ο επίσης πρωθυπουργός, Χαρίλαος Τρικούπης.

Βιογραφία
Γεννήθηκε στη Κωνσταντινούπολη το 1800 και ήταν κόρη του λογίου και αξιωματούχου στις Παραδουνάβιες Ηγεμονίες Νικολάου Αλ. ΜαυροκορδάτουΚούλα Ξηραδάκη, Φαναριώτισσες, εκδόσεις Φιλιππότη, Αθήνα, 1999, σ. 133. (1744 - 1818) και της Σμαράγδας Καρατζά. Είχε έναν αδελφό, τον αγωνιστή της επανάστασης του 1821 και πολιτικό του ελληνικού κράτους, Αλέξανδρο Μαυροκορδάτο και δύο αδελφές, τις Ελένη και Ευφροσύνη (σύζυγο του Φρειδερίκου Εδουάρδου Ράινεκ)Σοφία Τρικούπη, Η Μήτηρ μας - Αικατερίνη Τρικούπη το γένος Νικολάου Μαυροκορδάτου (1800-1871), Βιβλιοθήκη της Βουλής των Ελλήνων, Αθήνα 2012, σ. 7, 39.. Θείος της ήταν ο ηγεμόνας της Βλαχίας, Ιωάννης ΚαρατζάςΣοφία Τρικούπη, 2012, σ. 39..

Όταν μετά την έναρξη της ελληνικής επανάστασης πραγματοποιήθηκαν από τους Οθωμανούς διωγμοί κατά των Ελλήνων της Κωνσταντινούπολης, η οικία της στο Μέγα Ρεύμα δέχτηκε επίθεση, ενώ ο θείος της, Γεώργιος Μαυροκορδάτος απαγχονίστηκεΣοφία Τρικούπη, 2012, σ. 11.. Αργότερα, υπό το φόβο μην αιχμαλωτιστεί και καταλήξει στα χαρέμια, έφυγε από την οικία της και βρήκε καταφύγιο σε έναν Άγγλο ιερέα, ο οποίος την φυγάδευσε μέσω πλοίου στην επαναστατημένη Ελλάδα και συγκεκριμένα στο Ναύπλιο όπου επανενώθηκε με τον αδελφό της ΑλέξανδροΣοφία Τρικούπη, 2012, σ. 11 - 15..

Στις 7 Ιανουαρίου του 1826 παντρεύτηκε στο Ναύπλιο τον πολιτικό Σπυρίδωνα ΤρικούπηΣοφία Τρικούπη, 2012, σ. 16 - 17.Χαρίλαος Τρικούπης - Έκθεση ιστορικών κειμηλίων της οικογένειας Τρικούπη, Βουλή των Ελλήνων, Αθήνα, Μάρτιος 2012, σελ. 13.. Από αυτόν τον γάμο, απέκτησε τέσσερα παιδιά: την Αγλαΐα (1830 - 1842), τον Χαρίλαο (1832 - 1896), τον Όθωνα (1833 - 1844) και τη Σοφία (1838 - 1916 )Βουλή των Ελλήνων, 2012, σ. 15 - 18.. Έζησε για πολλά χρόνια στο εξωτερικό, κυρίως στο Λονδίνο, όπου ο σύζυγός της διετέλεσε πρεσβευτής και αργότερα εγκαταστάθηκε οικογενειακώς στα ΠατήσιαΣοφία Τρικούπη, 2012, σ. 33.. Πέθανε στις 15 Ιουλίου του 1871 στην έπαυλη Τρικούπη της Αίγινας  όπου ζούσε, από πνιγμόΚούλα Ξηραδάκη, 1999, σ. 134.. Ενταφιάστηκε στο Α' Νεκροταφείο Αθηνών στον οικογενειακό τάφο της οικογένειας Τρικούπη.

Φημιζόταν για το παράστημα, την ευγένεια και τη μόρφωσή της, την οποία απέκτησε μετά την ενηλικίωσή της, μαθαίνοντας εκτός των άλλων και γαλλικάΣοφία Τρικούπη, 2012, σ. 20.. Στο Εθνικό Ιστορικό Μουσείο, μεταξύ των εκθεμάτων υπάρχει πορτοφόλι του Χαρίλαου Τρικούπη, το οποίο εμπεριέχει φωτογραφία της Αικατερίνης.

Δείτε επίσης
 Οικογένεια Μαυροκορδάτου
 Οικογένεια Τρικούπη

 Παραπομπές 

Βιβλιογραφία
Κούλα Ξηραδάκη, Φαναριώτισσες, εκδόσεις Φιλιππότη, Αθήνα, 1999.
Σοφία Τρικούπη, Η Μήτηρ μας - Αικατερίνη Τρικούπη το γένος Νικολάου Μαυροκορδάτου (1800-1871), Βιβλιοθήκη της Βουλής των Ελλήνων, Αθήνα 2012.
Χαρίλαος Τρικούπης - Έκθεση ιστορικών κειμηλίων της οικογένειας Τρικούπη, Βουλή των Ελλήνων, Αθήνα, Μάρτιος 2012.

Αικατερινη
Κατηγορία:Σύζυγοι Ελλήνων Πρωθυπουργών